REPUBLIKA SRBIJA

NARODNA SKUPŠTINA

Odbor za prava deteta

23 Broj:06-2/46-18

3. april 2018. godine

B e o g r a d

**Z A P I S N I K**

**SA DRUGE SEDNICE ODBORA ZA PRAVA DETETA**

**ODRŽANE 29. MARTA 2018. GODINE**

 Sednica je počela u 12,00 časova.

 Sednicom je predsedavala Milena Bićanin, zamenik predsednika Odbora.

Sednici su prisustvovali: Veroljub Arsić, prof. dr Vladimir Marinković i Gordana Čomić, potpredsednici Narodne skupštine; Milanka Jevtović Vukojičić, Nada Lazić, Ana Karadžić, Milena Ćorilić, Elvira Kovač, Dubravka Filipovski, Marija Jevđić, Milena Bićanin, dr Danijela Stojadinović, Nataša Sp. Jovanović, Sandra Božić, članovi Odbora i Gorica Gajić, zamenik člana dr Sande Rašković-Ivić.

Sednici nisu prisustvovali: Maja Gojković, predsednik; Vjerica Radeta i Đorđe Milićević, potpredsednici Narodne skupštine; Jelena Mijatović, Dragoljub Mićunović, Tatjana Macura, Marko Đurišić, Nataša Mićić i Srđan Nogo, članovi Odbora.

Sednici su prisustvovali sledeći narodni poslanici: Ljiljana Malušić, predstavnica Odbora za ljudska i manjinska prava i ravnopravnost polova, Marija Janjušević i Nataša Mihailović Vacić.

Sednici su prisustvovale: dr Suzana Paunović, direktorka Kancelarije za ljudska i manjinska prava R. Srbije; predstavnice Dečijeg fonda Ujedinjenih nacija (UNICEF) - Ana Prodanović, rukovoditeljka za socijalnu inkluziju i Aleksandra Jović, specijalista za praćenje prava deteta –UNICEF; kao i Ines Cerović, direktorka Centra za prava deteta.

Presedavajuća je konstatovala da su ispunjeni uslovi za rad i odlučivanje i stavila predloženi Dnevni red na glasanje.

 **Većinom** glasova **USVOJEN** je sledeći:

**D n e v n i r e d:**

1. Zaključna zapažanja i preporuke Komiteta UN za prava deteta, u vezi sa Drugim i trećim periodičnim izveštajem Vlade Republike Srbije o primeni Konvencije o pravima deteta;
2. Izbor zamenika predsednika Odbora.

**PRVA TAČKA - Zaključna zapažanja i preporuke Komiteta UN za prava deteta, u vezi sa Drugim i trećim periodičnim izveštajem Vlade Republike Srbije o primeni Konvencije o pravima deteta.**

 **Milena Bićanin** je kao predsedavajuća podsetila članove Odbora da je u skladu sa obavezama preuzetim pristupanjem Konvenciji o pravima deteta, Republika Srbija, kao država ugovornica, prema

članu 44. Konvencije UN o pravima deteta, podnela Komitetu za prava deteta Drugi i treći periodični izveštaj Republike Srbije, koji je usvojen na sednici Vlade RS, dana 7. maja 2015. godine. Naglasila je da je delegacija Republike Srbije koju je predvodila dr Suzana Paunović, direktorka Kancelarije za ljudska i manjinska prava R. Srbije, predstavila Drugi i treći periodični izveštaj Republike Srbije o primeni Konvencije o pravima deteta na 74. zasedanju Komiteta za prava deteta Ujedinjenih nacija u Ženevi, 24. januara 2017. godine i obavestila članove da je na sednici 3. februara 2017. godine Komitet Ujedinjenih nacija za prava deteta usvojio zaključna zapažanja o Drugom i trećem periodičnom izveštaju Vlade i pozvao Srbiju da dostavi sledeći periodični izveštaj do 24. maja 2022. godine.

 **dr Suzana Paunović**, direktorka Kancelarije za ljudska i manjinska prava R. Srbije zahvalila se na mogućnosti da predstavi sve ono što su Vlada Srbije i Republika Srbija uradile kada je u pitanju sprovođenje Konvencije o pravima deteta kojoj se pristupilo još 1990. godine. Podsetila je članove da je inicijelni izveštaj Komitetu za prava deteta podnet 2007. godine, a da se nakon toga krenulo u izradu Drugog i trećeg periodičnog izveštaja. Istakla je da je izveštaj urađen u jednom otvorenom i inkluzivnom procesu i da je kao takav pohvaljen. Precizirala je da je 24. januara 2017. godine u Ženevi razmatran Drugi i treći periodični izveštaj Republike Srbije o primeni Konvencije o pravima deteta i to na 74. zasedanju Komiteta za prava deteta Ujedinjenih nacija. Rekla je da je delegaciju Republike Srbije, koju je predvodila, činilo 18 članova iz različitih resora u Vladi R. Srbije te da je delegacija R. Srbije i svojim sastavom i svojom ozbiljnošću i dolaskom pred sam Komitet pokazala posvećenost sprovođenju ove Konvencije. Kako je rekla, delegaciju su činili predstavnici ministarstava kao i predstavnici Kancelarije za ljudska i manjinska prava i Kancelarije za Kosovo i Metohiju i dodala da je od svog formiranja 2012.godine Kancelarija za ljudska i manjinska prava insistirala da u delegacijama RS budu uvršćeni i predstavnici Kancelarije za Kosovo i Metohiju, što ranije nije bila praksa. Naglasila je da su ukazali na probleme sa kojima se naša deca u južnoj srpskoj pokrajini suočavaju i na činjenicu da izveštaj UNMIK-a nije pratio sprovođenje Konvenciji o pravima deteta na ovom delu naše teritorije.

Naglasila je da je Kancelarija za ljudska i manjinska prava u saradlji sa UNICEF-om organizovala da sam proces predstavljanja izveštaja, kao i dijalog sa Komiteteom za prava deteta, mogu da prate i deca, što je kako je rekla bio jedan od najboljih načina da se pokaže da deca participiraju u svim aktivnostima, počev od izrade izveštaja pa do trenutka predstavljanja izveštaja od strane delegacije Srbije u Ženevi. Objasnila je da su Zaključna zapažanja Komiteta usvojena 3. februara 2017. godine i da smo nakon tog procesa i dijaloga sa Komitetom, koji je trajao dva dana po standardnoj proceduri UN, dobili ukupno 41 preporuku. Pojasnila je da je Komitet uputio Srbiji 41 preporuku o tome šta treba uraditi i unaprediti u narednom periodu, do sledećeg izveštaja, kako bi se u pojedinim oblastima dodatno unapredila primena Konvencije i ostvarivanje dečjih prava u Republici Srbiji i da smo mi sve te preporuke klasterisali u 11 celina, koje zapravo predstavljaju tematske oblasti.

 Objasnila je da je prvi set preporuka bio usmeren na opšte mere inplementacije Konvencije te da su to uglavnom preporuke koje su išle u pravcu usvajanja nekih novih zakona; uspostavljanje Ombudsmana za prava deteta; jačanje uloge Saveta za prava deteta Vlade R. Srbije; jačanje uloge skupštinskog Odbora za prava deteta i podsticanja sistematskog nadzora nad usvajanjem svih preporuka koje dolaze od strane Komiteta i od strane nezavisnih tela u R. Srbiji. Drugi set preporuka se odnosio, kako je rekla, na definiciju deteta gde Komitet za prave deteta predlaže da se donese nacionalni zakonodavni instrument kojim bi se obezbedila zakonska definicija pojma deteta, u skladu sa članom 1. Konvencije, kao i da država potpisnica izmeni svoj Porodični zakon i da ukloni sve izuzetke koji omogućavaju brak za mlađe od 18 godina.

 Naglasila je da se država potpisnica podstiče da razvija procedure i kriterijume kojima se pružaju smernice svim relevantnim licima u vlasti za određivanje najboljeg interesa deteta u svakoj oblasti i za davanje potrebne težine interesima deteta kao primarnom značaju u svim oblastima, kao i jačanje zdravstvene zaštite romskih žena i dece u cilju smanjenja stope smrtnosti.

 Kada je reč o građanskim pravima i slobodama, istakla je da se preporuke uglavnom odnose na registraciju rođenja dece i potpunu primenu novih propisa koji omogućavaju direktnu registraciju

rođenja sve dece čiji roditelji nemaju lična dokumenta. Pored toga, kazala je i da se jedan čitav set preporuka odnosio na prevenciju, sprečavanje i sankcionisanje nasilja nad decom i da su te preporuke bile usmerene na eksplicitnu zabranu telesnog kažnjavanja dece, i to način da se u zakon unese odredba kojom bi bilo izričito zabranjeno telesno kažnjavanje dece. Objasnila je da mi već imamo odredbu u Porodičnom zakonu, ali ono što je preporuka Komiteta je da ta odredba treba da bude unapređena i još eksplicitnija.

 Pomenula je i porodičnu sredinu i alternativno zbrinjavanje kao jedan od klastera koji se odnose na alternativno staranje i postupke koji su vezani za usvojenje i naglasila da Komitet insistira da se smanji stopa smeštaja dece u institucije. Rekla je da Srbija nastavlja proces deinstitucionalizacije u Srbiji i iznela podatak da danas imamo više dece u hraniteljskim porodicama nego što ih imamo u institucijama socijalne zaštite, kao i da već imamo odredbu o izričitoj zabrani smeštaja dece do tri godine u institucije. Takođe je pomenula i klaster koji se odnosi na invaliditet, osnovnu zdravstvenu i socijalnu zaštitu, a koji sadrži preporuke koje se tiču dece sa smetnjama u razvoju i potrebi da se ovoj deci obezbedi potpuna uključenost počevši od obrazovnog sistema, odgovarajuće zdravstvene zaštite, pa do alternativnog smeštaja u situacijama kada deca ne mogu da ostanu u svojim primarnim porodicama. Pojasnila je da se te preporuke odnose na jačanje usluga u zajednici, koje treba da pomognu biološkim porodicama da se na adekvatan način staraju o deci.

 Klaster koji se tiče obrazovanja, slobodnog vremena, kulture i aktivnosti u okviru kojeg su, kako je objasnila, preporuke vezane za besplatno, pravedno i kvalitetno osnovno i srednje obrazovanje i pristup predškolskom obrazovanju za svu decu, zatim klaster koji se odnosi na posebne mere zaštite koji pre svega govori o procedurama vezanim za azil, za tražioce azila, za decu povratnika po readmisiji, na decu migrante i decu bez pratnje. Istakla je da je Srbija pored osnovne zaštite koju je pružila, uložila i dodatni napor i uspela da obezbedi da ta deca imaju kontinuitet i u obrazovnom pogledu.

 Ukazala je i na preporuke koje se odnose na dodatne ratifikacije međunarodnih instrumenata za zaštitu ljudskih prava i klastere koji se odnose na saradnju sa regionalnim telima, kao i nastavljanje dalje saradnje sa Savetom Evrope i sa drugim institucijama i telima UN.

 Na kraju je posebno istakla da je R. Srbija formirala poseban savet Vlade koji se bavi praćenjem sprovođenja svih preporuke koje su dobijene od Komiteta UN za prava deteta i drugih nadležnih Komiteta, kao i da postoji dinamika po kojoj se ove preporuke sprovode, što kako je rekla ukazuje da smo kao država ugovornica ovoj temi posvetili najveću moguću pažnju. Dodala je da su u rad Saveta uključene pored resora Vlade i međunarodne organizacije, kao i nevladine organizacije i najavila da će u vezi sa sprovođenjem Konvencije o pravima deteta Četvrti i peti izveštaj biti dostavljen Komitetu 2022. godine, a da do tada predstoji rad na realizaciji i ispunjavanju dobijenih preporuka i Komiteta za prava deteta i Saveta za ljudska prava Ujedinjenih nacija.

 **Aleksandra Jović,** specijalista za praćenje prava deteta UNICEF-a je prezentovala aktuelne podatke istraživanja o deci u Srbiji, koji su direktno u vezi sa preporukama Komiteta za prava deteta. Naglasila je da je humani kapital najveći kapital jedne države i ukazala na podatak da je u periodu od 2011. godine do 2016. godine primetan trend opadanja broja dece, jer u periodu od 5 godina imamo približno 40 000 dece manje. Kao problem istakla je nizak fertilitet. Pored toga navela je da je najosetljivija grupa dece populacija siromašne dece od kojih 100 000 živi u apsolutnom siromaštvu, a njih 370 000 živi u riziku od siromaštva, kao i da u grupu najosetljivije dece u Srbiji spadaju i deca sa invaliditetom i smetnjama u razvoju kojih približno ima oko 5 do 10 odsto. Istakla je da je zdravlje i smrtnost dece indikator koji govori o opštim uslovima života dece i iznela podatak da je smrtnost odojčadi u prvih godinu dana 5,4 odsto i da postepeno pada, te da je cilj da se približimo evropskom proseku koji iznosi 4 odsto. U vezi sa tim, navela je problem zdravlja i procenat smrtnosti romske dece, koji je Srbija uspela značajno da smanji, ali je, kako je rekla i dalje duplo veći od procenta smrtnosti dece u opštoj populaciji.

 Pomenula je i aktuelan problem blagovremene vakcinacije dece i iznela podatak da na osnovu zvaničnih podataka pada obuhvat imunizacije i da je samo 80 odsto obuhvat dece svim vakcinama

koje su propisane našim kalendarom imunizacije, dok je u ruralnim oblastima taj procenat obuhvata imunizacijom duplo manji. Govoreći o obrazovanju u najranijem detinjstvu ukazala je na činjenicu da samo 9 odsto dece iz romskih naselja ima pristup predškolskom vaspitanju, a da 30 odsto romske dece kasni da se redovno upiše u osvnovnu školu i navela je dodatni problem osipanja dece u toku školovanja. Iznela je podatke o dečjem radu u Srbiji i konstatovala da ne postoji veliki procenat dečjeg rada na nacionalnom nivou, ali da je u seoskim sredinama 16 odsto dece uključeno u aktivnostima koje prevazilaze njihovu uzrasnu granicu i koja utiče na njihovu mogućnost pohađanja škole. Pomenula je i da trend dečjih brakova u romskoj populaciji raste, naglašavajući da ima 57 odsto romskih devojčica koje su stupile u brak pre 18 godine i 4 odsto devojčica koje su rodile pre 18 godina. Govoreći o migracijama i deci, iznela je podatak da od 3 500 izbeglica u Srbiji, koji su smešteni u prihvatnim centrima i na kolektivnom su smeštaju, njih 43 odsto čine žena i deca. Konstatovala je da je Srbija učinila značajan napor i omogućila da se 500 izbegle dece uključi u redovno obrazovanje.

**Ana Prodanović**, rukovoditeljka za socijalnu inkluziju pri UNICEF-u govorila je o drugim mehanizmima učešća dece i mladih u praćenju sprovođenja preporuka Komiteta putem digitalne tehnologije i društvenih mreža. Predstavila je platformu „U-report“, koja omogućava korisnicima da odgovore na ankete, izveštavaju o problemima, podrže prava deteta i aktivno učestvuju u promenama za dobrobit zajednice. Objasnila je da se radi se o sistemu odnosno platformi „Ti-izveštavaš“ koja se u mnogim zemljama već koristi i omogućava aktivno učešće dece. Istakla je da je korist platforme višestruka, poput jačanja svesti o osnovnim pravima, jačanja lanca odgovornosti i javne dostupnosti podataka, čime je omogućena veća transparentnost. Objasnila je da je UNICEF krajem prošle godine pilotirao ovu platformu i u Srbiji, napominjući da se pilot U-riport u Srbiji bavio pitanjima nasilja nad decom i da su rezultati te ankete ušli u konačan Nacrt nacionalne strategije za borbu pritiv nasilja nad decom.

 **Ines Cerović**, direktorka Centra za prava deteta, je objasnila da Centar vodi Koaliciju za monitoring prava deteta u Republici Srbiji, koju čini pet visoko profilisanih organizacija civilnog društva koje prate i izveštavaju o ostvarivanju prava deteta u različitim oblastima: Centar za prava deteta, Užički Centar za prava deteta, Beogradski centar za ljudska prava, ASTRA – Akcija protiv trgovine ljudima i Centar za socijalnu politiku. Rekla je da je Centar za prava deteta ostvario posebnu metodologiju praćenja ostvarivanja prava deteta i predstavila je mehanizme učešća dece u praćenju sprovođenja preporuka Komiteta. Objasnila je da Centar za prava deteta projekat praćenja primene preporuka Komiteta sprovodi u partnerstvu sa kancelarijom UNICEF-om i u saradnji sa Kancelarijom za ljudska i manjinska prava Republike Srbije. Ovaj projekat se realizuje u periodu od 2017. godine do 2019. godine i njegov cilj je da se doprinese unapređenom praćenju preporuka Komiteta za prava deteta kroz partnerstvo države, nevladinog sektora i dece.

Ponovila je da su deca učestvovala u izveštavanju pred Komitetom i dodala da je pre jedanaest godine podnet prvi Dečji izveštaj Komitetu za prava deteta. Pored toga, naglasila je da bi bilo izuzetno korisno doneti sveobuhvatni Zakon o pravima deteta i Zakon o zaštitniku prava deteta i uspostaviti instituciju Zaštitnika prava deteta, kao i izvršiti izmene i dopune Porodičnog zakona koje bi sadržale izričitu, eksplicitnu zabranu telesnog kažnjavanja dece, kao i izvršiti ratifikaciju Trećeg fakultativnog protokola uz Konvenciju o pravima deteta o postupku po individualnim predstavkama.

**Nataša Sp. Jovanović** je naglasila da sa žaljenjem mora da konstatuje da, u periodu od 2012. godine do 2016. godine, kada ona nije učestvovala u radu Odbora za prava deteta, položaj dece nije unapređen. Ukazala je na problem siromaštva dece i iznela podatak da ima 370 000 dece koja su na ivici siromaštva i preko 100 000 dece koja su u apsolutnom siromaštvu, što u ukupnoj populaciju Srbije čini oko 30 odsto dece koja se nalazi na ivici siromaštva. Izrazila je zabrinutost što država nije preduzela sistemske mere i nije izvršila identifikaciju ključnog problema koji se odnosi na načine kako država da dopre do onih kojima je pomoć potrebna. Predložila je i naglasila potrebu kreiranja socijalnih karata za svaku porodicu. Posebno je istakla podatak da nije povećan iznos izdvajanja za decu od ukupnog BDP koji je i dalje, kako je rekla, ispod jednog procenta. U vezi sa tim, iznela je primer da je kod nekih zemalja koje su van okvira EU taj procenat izdvajanja od BDP mnogo veći,

kao što je slučaj u Ruskoj Federaciji gde su izdvajanja iznad proseka EU. Pozitivno je ocenila prezentaciju platforme „U-riport“ od strane UNICEF-a. Naglasila je da Krivični zakonik mora pod hitno da se menja, jer se kako je rekla u preporuci Komiteta pod tačkom 60. navodi da države potpisnice treba da rade na rešavanju pitanja dece koja žive ili rade na ulici. Govoreći o položaju romske populacije informisala je prisutne da se jedna narodna poslanica, članica PG SRS, posebno zalaže za prava romske populacije kroz udruženje koje vodi i izrazila mišljenje da se ne može razgovarati o boljoj inkluziji Roma dok se prvo ne ostvari bolja saradnja svih državnih organa počev od jedinica lokalne samouprave. Na kraju je iznela konstataciju da država mora odgovornije i odlučnije, a pre svega kroz mnogo veća socijalna davanja za decu, da radi na poboljšanju položaja dece u Srbiji.

**Milanka Jevtović Vukojičić** je naglasila daDrugi i treći periodični izveštaj, koji je Vlada Srbije predstavila pred Komitetom UN za prava deteta, pokazuje jedan ozbiljan i potpuno posvećen pristup države ovoj temi i istakla da je Vlada koristila multidisciplinarni pristup iz razloga što je obezbedila uključenost svih državnih organa. Podsetila je da je Vlada formirala Savet za prava deteta u čijem sastavu je i 9 nevladinih organizacija i navela da je zaštita najboljeg interesa dece jedan od osnovnih postulata rada Saveta za prava deteta. Ukazala je na veliki značaj participacije dece i mladih i posebno pozdravila činjenicu da je u Ženevi prilikom predstavljanja Drugog i trećeg periodičnog izveštaja Republike Srbije omogućeno direktno praćenje sednice i patricipacija deca iz Beorada, Niša u Užica. Naglasila je da su socijalna i ekonomska politika uzročno- posledično povezane i podsetila da u oblasti socijalne zaštite nijedno novčano davanje od 2012. godine do sada nije kasnilo. Takođe, Vlada je na osnovu dobijenih preporuka od Komiteta UN kreirala mehanizam za praćenje realizacije preporuka i dodala da što se tiče socijalne zaštite, u preporukama Komiteta UN stoji da oni pozdravljaju napredke koji su učinjeni u ovoj oblasti. U vezi sa tim pomenula je alternativne vidove zbrinjavanja za decu do tri godine, zatim hraniteljsku zaštitu za decu bez adekvatnog roditeljskog staranja, kao i decu maloletne učinioce krivičnih dela, gde je postignut napredak sa aspekta izricanja vaspitnih naloga umesto vaspitnih mera. Govoreći o uslugama podrške deci sa invaliditetom, istakla je važnost postojanja usluge porodičnog saradnika i predah-usluge. Što se tiče zaštite dece migranata, dece koja prolaze kroz teritoriju RS, istakla je da je Narodne skupština usvojila Zakon o azilu i privremenoj zaštiti, gde je kako je rekla dužna pažnja posvećena upravo deci azilantima i zaštiti njihovog najboljeg interesa, kako sa aspekta pristupa zdravstvenoj zaštiti, tako i sa aspekta pristupa socijalnoj zaštiti i pristupa obrazovanju. Naglasila je da je 2013. donet Zakon o izmenama i dopunama zakona o vanparničnom postupku, gde je veliki broj dece koja su bila pravno nevidljiva, upisana u matične knjige rođenih u skladu sa tim zakonom.

 Konstatovala je da je izveštaj koji je prezentovala dr Suzana Paunović pokazatelj velikog napora Vlade R. Srbije, da i dalje radi u pravcu unapređenja prava dece u skladu sa Konvencijom UN o pravima dece.

**Marija Janjušević** je ukazala na probleme roditelja koji imaju decu sa posebnim potrebama i ukazala na problem i potrebu izjednačavanja statusa roditelja i hranitelja dece kojoj je potrebna neprestana pažnja. Takođe je postavila pitanje stope fertiliteta, uz napomenu da je za prostu reprodukciju u društvu potrebna stopa od 2,1. Govoreći o problemu vakcinacije kao osetljivoj temi, stavila je akcenat na potrebi veće dostupnosti podataka za roditelje dece koja treba da se vakcinišu, kako bi se otklonio strah od vakcinacije i ukazala na štetnost primene represivnih mera i uskraćivanja prava na obrazovanje dece koja nisu vakcinisana.

**Aleksandra Jović** je odgovarajući na upućeno pitanje pojasnila da su podaci koji su izneti u prezentaciji iz 2014. godine iz razloga što su to poslednji podaci koje postoje razvrstani po osetljivim populacijama, uz napomenu da je planirano za 2019. godinu ponovno veliko istraživanje radi pribavljanja aktuelnih podataka. Istakla je da UNICEF u Srbiji radi u saradnji sa Vladom R. Srbije i da je program koji je potpisan sa Vladom u potpunosti usaglašen sa preporukama Komiteta za prava deteta.

**dr Suzana Paunović** je naglasila da su zahvaljujući zakonima koje je Narodna skupština usvojila, za preko 30 000 ljudi obezbeđena lična dokumenta, a za 50 posto je smanjena smrnost

romske dece, kao i da je prvi put napravljen pregled svih neformalnih romskih naselja u Srbiji. Dodala je da država ima afirmativne mere za upis romske dece u srednje škole i na fakultete i da se iz budžeta plaća školovanje pripadnika romske nacionalne manjine, kao najbrojnije nacionalne manjine 147 000 ljudi. Ukazala je na činjenicu da pozitivnih promena ima i naglasila da je upravo Komitet UN za prava deteta pohvalio napredak Srbije.

**Dubravka Filipovski** je istakla da je položaj dece u Srbiji nesumljivo bolji nego što je bio pre deset godina, ali da bi po njenom mišljenju problem romskih brakova morao biti znatno vidljiviji. Govoreći o položaju romskih devojčica, naglasila je da je potrebno napraviti veći obuhvat kako po pitanju njihovog obrazovanja, tako i po pitanju zdravstvene zaštite. Navela je da se po Lanzarot konvenciji Srbija obavezala da ima instituciju Zaštitnika prava deteta i izrazila mišljenje da deca u Srbiji treba da imaju jednu nezavisnu instituciju i nekoga ko će se u okviru te institucije baviti ostvarivanjem i zaštitom njihovih prava. Podsetila je da je od dobijanja preporuka Komiteta UN za prava deteta, već prošlo godinu dana i izrazila očekivanja da je jedan deo tih preporuka već usvojen, uz konstataciju da će narodni poslanici u okviru kontrolne uloge dati pun doprinos implementaciji preporuka.

**Profesor dr Vladimir Marinković** je izrazio zadovoljstvo i uputio čestitke dr Suzani Paunović i Kancelariji za ljudska i manjinska prava Republike Srbije za dobre rezultate ostvarene na planu ostvarivanja prava deteta i uopšte ljudskih i manjinskih prava. Postavio je pitanje, dr Suzani Paunović, ko je zadužen za formiranje institucije Ombudsmana za decu i kada se očekuje realizacija.

**Dr Suzana Paunović** je odgovorila da su poslednje informacije kojim raspolaže da Ministarstvo za državnu upravu i lokalnu samoupravu radi na izmenama Zakona o zaštitniku građana, a da je paralelno sa tim procesom urađen i krenuo na javnu raspravu Nacrt zakona o zaštitniku prava deteta, odnosno Dečjem ombudsmanu. Uz napomenu da se zastalo sa ovim aktivnostima da bi se one mogle uskladiti, objašnjavajući da Ombudsman ima jednog zamenika koji se bavi pitanjima zaštite prava dece i da je veoma važno da se ta dva zakonska rešenja usklade.

**Ljiljana Malušić** se nije složila sa iznetim stavom da nije ostvaren pomak kada je u pitanju unapređenje položaja dece u Srbiji i istakla kao jednu od prednosti donošenje Zakona o zabrani zlostavljanja žena i dece. Iznela je primere dobre prakse u beogradskoj opštini Voždovac i pohvalila uložene napore i sredstva koja su data za renoviranje škola i vrtića. Govoreći o poboljšanju položaja romske populacija istakla je da je od izuzetne važnosti to što je pripremljena strategija o kojoj je održana javna rasprava i podsetila da je dosta sredstava uloženo za doškolovanje romske populacije.

**Elvira Kovač** se zahvalila svim uvodničarima uz konstataciju da su prezentacije i informacije koje su prezentovane izuzetno značajne. Kao problem nacionalnih manjina istakla je problem dovođenja dece u predškolsku ustanovu i pohvalila grad Zrenjanin kao primer dobre prakse gde se svako dete prima u vrtić i gde ne postoje liste čekanja. Govoreći o romskoj nacionalnoj manjini, ukazala je na činjenicu da se malo govori o temi dečjih brakova, napominjući da je radila na izveštaju dečjih brakova kao članica delegacije u Parlamentarnoj skupštini Saveta Evrope i da je ta problematika izuzetno delikatna i komplikovana. Pozdravila je saradnju i podršku nevladinih organizacija u ovoj oblasti. Pored toga, ukazala je na poteškoće koje se javljaju u pogledu pristupačnosti dece osnovnom obrazovanju, kao i problema koji se odnose na obezbeđivanje alternativnog smeštaja u porodicama i u postupku usvojenja.

**Milena Bićanin** je u svojstvu presedavajuće zaključila diskusiju i izrazila nadu da će se Odbor za prava deteta, u okviru svog delokruga rada i u skladu sa mehanizmima koji mu stoje na raspolaganju, zalagati za implementaciju preporuka Komiteta UN za prava deteta u cilju unapređenja prava dece u Srbiji.

**DRUGA TAČKA - Izbor zamenika predsednika** **Odbora.**

**Milena Bićanin** je obrazložila da je u okviru druge tačke Dnevnog reda predviđen izbor zamenika predsednika Odbora za prava deteta iz razloga što ona kao dosadašnji zamenik predsednika podnosi ostavku na tu funkciju. Zamolila je da se konstatuje njena ostavka na mesto zamenika predsednika Odbora za prava deteta i da se pristupi izboru novog zamenika.

**Nataša Sp. Jovanović** je izrazila negodovanje, što nije konsultovana PG SRS pri izboru zamenika predsednika, kako ovog tako i svih ostalih skupštinskih odbora, iako je kako je naglasila, po broju poslanika najveća opoziciona stranka. Smatra da bi bilo poželjno da se sačeka da Odborom predsedava predsednica Odbora gospođa Maja Gojković i da se tada pristupi izboru zamenika predsednika.

Narodna poslanica je potom napustila sednicu Odbora i nije učestvovala u daljem radu.

**Milena Bićanin** je obavestila prisutne da je predsednica Odbora gospođa Maja Gojković uputila, u pisanoj formi, predlog za izbor zamenika predsednika Odbora za prava deteta i upoznala ih sa sadržajem istog.

U dostavljenom predlogu koji je Milena Bićanin pročitala pred članovima Odbora navedeno je da predsednica Maja Gojković predlaže narodnu poslanicu, Nadu Lazić za novog zamenika predsednika Odbora. U obrazloženju se navodi da je Nada Lazić u predhodnom Sazivu Narodne skupštine uspešno obavljala dužnost zamenika predsednika ovog Odbora, kao i da je aktivno učestvovala u radu Odbora za prava deteta od 2014. godine, uz napomenu da je pored iskustva koje je stekla na mestu zamenika predsednika Odbora, bila je i član Radne grupe za praćenje stanja i unapređenje položaja i prava dece čiji se život i rad odvija na ulici, kao i da je sada član Radne grupe za inicijative, peticije, predstavke i predloge.

Stavljen je na glasanje predlog da za zamenika predsednika Odbora za prava deteta bude izabrana narodna poslanica Nada Lazić.

Odbor je **jednoglasno** **USVOJIO** predlog da se za zamenika predsednika Odbora za prava deteta izabere narodna poslanica Nada Lazić.

**Milena Bićanin** je čestitala Nadi Lazić izbor na mesto zamenika predsednika Odbora za prava deteta i zamolila je da kao novoizabrani zamenik predsednika nastavi sa predsedavanjem.

**Nada Lazić** se zahvalila prisutnima na ukazanom poverenju i kao novoizabrani zamenik predsednika zaključila Drugu sednicu Odbora za prava deteta.

Sednica je završena u 14,20 časova.

 SEKRETAR ODBORA ZAMENIK PREDSEDNIKA ODBORA

 Ljiljana Nikinović Nada Lazić